Apabila Putnam bersara pada tahun 1939, Presiden Franklin D. Roosevelt melantik Archibald MacLeish bagi menggantikan Putnam. Berkhidmat dari tahun 1939 sehingga 1944 ketika Perang Dunia Kedua, MacLeish menjadi Pustakawan Kongres paling menyerlah dalam sejarah Perpustakaan Kongres. MacLeish menggalakkan pustakawan lain untuk menolak totalitarianisme sebagai sebahagian daripada demokrasi. Beliau turut mendedikasikan ruang bacaan utara Bangunan Adams kepada Thomas Jeffeson, mengarahkan pelukis Ezra Winter untuk melukis empat lukisan dinding, dan membangunkan “kubu demokrasi” di ruang baca utama Bangunan Jefferson untuk dokumen penting seperti Deklarasi, Perlembagaan dan ‘’The Federalist Papers’’. Perpustakaan Kongres turut membantu dalam usaha perang, mulai dengan menyimpan Perisytiharan Kemerdekaan Amerika Syarikat dan Perlembagaan Amerika Syarikat di Fort Knox serta membantu juruterbang Tentera Udara Amerika Syarikat mendapatkan maklumat berkenaan cuaca di Himalaya. MacLeish meletak jawatan pada tahun 1944 dan Presiden Harry Truman melantik Luther H. Evans sebagai Pustakawan Kongres yang baru. Evans, yang berkhidmat sehingga 1953, telah memperkayakan perolehan, pengkatalogan dan perkhidmatan bibliografik Perpustakaan. Namun, pencapaian terbesar beliau adalah mencipta misi Perpustakaan ke seluruh dunia. Perpustakaan di bawah Evans memainkan banyak peranan dalam dunia pasca perang: misi di San Francisco dengan membantu para peserta dalam perjumpaan membangunkan Pertubuhan Bangsa-Bangsa Bersatu; di Eropah pula misi mendapatkan penerbitan Eropah untuk Perpustakaan Kongres dan perpustakaan-perpustakaan lain di Amerika Syarikat; serta misi membantu Jepun mencipta Perpustakaan Diet Kebangsaan.